**A pedagógusok javára szervez jótékonysági koncertet a Lajtai László Alapítvány**

*2024. november 11-én a Pécsi Egyetemi Kórus ad koncertet a PTE ÁOK – Dr. Romhányi György Aulában. Az esemény házigazdája, egyben az előadás karnagya Prof. dr. Lakner Tamás, a PTE Liszt Ferenc díjas egyetemi tanára. A koncert célja, hogy Lajtai László igazgató egykori iskolájának - a mai PTE-GYÁIG Deák Ferenc Általános Iskolája – kiemelkedő tanár és diák teljesítményeit jutalmazzák. A koncert bevételeit a Lajtai László Alapítvány által létrehozott Lajtai László Emlékdíj finanszírozására fordítja.*

A Lajtai László Alapítvány 2022-ben jött létre azzal a céllal, hogy hozzájáruljon Lajtai László (1931–2001) tanár, iskolaalapító munkásságának és szellemi hagyatékának megőrzéséhez. Létrejötte óta az Alapítvány már 3. alkalommal adta át a Lajtai László Emlékdíjat, a kiemelkedő tanári teljesítmények elismeréseként. Az Emlékdíjat minden évben azoknak a pedagógusoknak ítélik oda, akik munkássága az Alapítvány által fontosnak tartott értékeket képviseli az oktatás-nevelés területén. A díjnak különös értéket ad az, hogy a szakmai elismerést kollégák ajánlása és szavazatai alapján nyerhetik el a jelöltek.

Az Alapítvány középtávú céljai között szerepel a kiemelkedő teljesítményű hátrányos helyzetű, tehetséges diákok elismerése, valamint egy mikrobusz beszerzése, mellyel könnyíteni szeretnék az iskola pedagógusainak és diákjainak a különböző rendezvényekre és versenyekre való eljutást.

A Pécsi Egyetemi Kórus és Szólistái a műzenétől a klasszikus zenén át a musicalig szólaltatnak meg műveket a jótékonysági koncerten. A koncert házigazdája, egyben az előadás karnagya Prof. dr. Lakner Tamás, a PTE Liszt Ferenc díjas egyetemi tanára. Az esemény létrejöttét a PTE Általános Orvostudományi Kara, Művészeti Kara és a Belward Pincészet támogatta. A szervezők célja a koncert megrendezésével a PTE GYÁIG Deák Ferenc Általános Iskolájának támogatása mellet az is, hogy a nevelés-oktatás értékei a jelenben is megmaradhassanak híven az alapítvány jelmondatához:

*„… hogy a múlt jelen maradjon …”*

További információk az eseményről: <https://www.facebook.com/events/3501651120136122/?ref=newsfeed>

Név: Lajtai Zsolt

e-mail: lajtailaszloalapitvany@gmail.com

mobil: 20/9431161